KUOPION HALLINTO-OIKEUS				H 00030/07
Sepänkatu 2 A
PL 70101 KUOPIO
Puh. 010 364 2500			28.6.2007
Faksi 010 364 2501

Oikeusministeriö
PL 25
00023 VALTIONEUVOSTO

Viite: Oikeusministeriön lausuntopyyntö 14.5.2007 OM 5/33/2006

Asia: Oikeusapulainsäädännön muutostarpeet

Kuopion hallinto-oikeus lausuu mietinnön ( työryhmämietintö 2007:4 ) johdosta kohteliaimmin seuraavaa:

Hallinto-oikeuden tehtävänä on oikeusturvan tuottaminen siten, että se on reaalista. Tärkein voimavara tässä tehtävässä sillä on henkilöresurssit. Nämä on mitoitettava tuomioistuimen perustehtävän mukaisesti. Muut oikeudenkäyntiin osallistuvat eli esimerkiksi asianosaiset sekä heidän asiamiehensä ja avustajansa voidaan nähdä myös tuomioistuimen resursseina. Oikeusapulainsäädäntö säätelee asiaa. Sekä tuomioistuimen että mainittujen henkilöiden voimavarat on pystyttävä suuntamaan perustehtävään. Näin ollen palkkioperusteiden ja niitä koskevan menettelyn on oltava mahdollisimman selkeitä ja helposti sovelletavia kaikkia osapuolia tyydyttävällä tavalla.

Tästä lähtökohdasta on kannatettavaa, että nykyiseen kaikille työteliäiseen asiantilaan puututaan ja korjaukset tehdään. Hankaloittavia seikkoja ei ole enää syytä toistaa. Erilaiset palkkion määräämiseen vaikuttavat tekijät olisi mahdollisuuksien mukaan poistetava. Näin on ehdotettukin. Samoin ajankäytön ottaminen yksinomaiseksi perusteeksi tuo selkeyttä palkkion määräämiseen. Etupainotteisesta prosessista olisi huolehdittava siten, että  selvitys toimenpiteistä tulisi mahdollisimman varhaisessa vaiheessa kaikille osapuolille.

Ulkomaalaisille annettavaa oikeudellista neuvontaa ja oikeusapua käsitellyt työryhmä on ehdottanut  oikeusapulain 13 §:n 3 momenttia muutettavaksi siten, että yksityiselle avustajalle annettu määräys olisi voimassa hallintoviranomaisessa myös hallintoasiaa uudelleen käsiteltäessä, ellei palauttava tuomioistuin toisin määrää. Hallinto-oikeus on tuosta ehdotuksesta antamassaan lausunnossa todennut sen poikkeavan yleisestä linjasta ja ehdottanut asian laajempaa selvittämistä. Po. työryhmä ei ole nähnyt syytä muuttaa voimassa olevaa lainkohtaa. Hallinto-oikeus ei lausu eriävää käsitystä tästä.

Yhteenvetona hallinto-oikeus kannattaa niitä periaatteellisia  linjauksia, joihin työryhmä on päätynyt. 
Alatyöryhmä on selvittänyt raportissaan yksityisten oikeudenkäyntiavustajien laskujen sähköistä käsittelyä. Työryhmä on pohtinut myös todistelukustannusten maksatusta. Tältä osin hallinto-oikeus toteaa, että eräin osin korvaus on vahvistettu vielä markkoina. Sinänsä alatyöryhmän esittämiin seikkoihin ei ole lisättävää. 

Lopuksi hallinto-oikeus esittää lainsäädäntöä selkeytetäväksi siten, että vain yksittäisen avustajan nimenomaisesta vaatimuksesta hallinto-oikeus antavaa asianosaista velvoittavan päätöksen.

Risto Hakkarainen
Ylituomari